2022.10.25.
HU
Az Európai Unió Hivatalos Lapja
L 275/75
A BIZOTTSÁG (EU) 2022/2053 VÉGREHAJTÁSI HATÁROZATA (2022. október 18.) az „Európai polgári kezdeményezés a vegán étkezésért” elnevezésű európai polgári kezdeményezésnek az (EU) 2019/788 európai parlamenti és tanácsi rendelet szerinti nyilvántartásba vétele iránti kérelemről (az értesítés a C(2022) 7418.
számú dokumentummal történt) (Csak az angol nyelvű szöveg hiteles)
AZ EURÓPAI BIZOTTSÁG,
tekintettel az Európai Unió működéséről szóló szerződésre, tekintettel az európai polgári kezdeményezésről szóló, 2019.
április 17-i (EU) 2019/788 európai parlamenti és tanácsi rendeletre (1) és különösen annak 6. cikke (2) és (3) bekezdésére, mivel: (1)
A Bizottsághoz 2022. augusztus 30-án benyújtották az „Európai polgári kezdeményezés a vegán étkezésért” elnevezésű európai polgári kezdeményezés nyilvántartásba vétele iránti kérelmet.
(2)
A kezdeményezésnek a szervezők által megfogalmazott célja, hogy „a vegán alternatívát mindig kifejezetten megjelenítsék az élelmiszereket és italokat árusító magán- és közterületeken Európában.
Az Európai polgári kezdeményezés a VEGÁN ÉTKEZÉSÉRT a vegánokhoz és a vegán alternatívához való jogot tiszteletben tartókhoz szól, valamint az éghajlatváltozás elleni fellépésre irányul azáltal, hogy az uniós fogyasztók számára mindennapi életük során könnyebben lehessen kínálni növényi alapú élelmiszereket.
A kegyetlenségtől mentes vegán étrend kerüli az állatok kizsákmányolását és leölését, válaszul az állatok jogaival kapcsolatos növekvő kollektív tudatosságra.
Emellett a vegán étrend megváltoztatja, hogy milyen választások születnek a termelési és foglalkoztatási tevékenységek, struktúrák és logisztika területén, és kevesebb szennyezéssel jár.
Az Európai polgári kezdeményezés a VEGÁN ÉTKEZÉSÉRT azt szeretné elérni, hogy jogszabályban vezessék be a vegán alternatívát az élelmiszerek és italok lakosság részére történő értékesítése során Európában, remélve, hogy az európai polgárok részvétele olyan uniós jogszabály elfogadásához vezet, amely jelentős előnyökkel jár bolygónk számára, azaz mérsékli az éghajlatváltozási vészhelyzetet, a vadon élő fajok kihalását, az erdőirtást, elősegíti a jobb földhasználatot, a tengeri élővilág védelmét, és enyhíti az élelmiszer-pazarlást és az alultápláltságot.”
(3)
Egy melléklet, valamint egy kiegészítő dokumentum további részleteket tartalmaz a kezdeményezés tárgyáról, célkitűzéseiről és hátteréről, és meghatározza a kezdeményezést támogató okokat.
A szervezők azt állítják, hogy a vegán alternatíva elérhetővé tétele az élelmiszerek és italok nyilvánosság számára magán- és közterületeken történő értékesítése során könnyebbé teheti a vegán alternatívához való hozzáférést, segíti az éghajlatváltozási vészhelyzet elleni küzdelmet a növényi alapú élelmiszerek fogyasztásának növelése révén, és csökkenti az élelmiszerköltségeket.
A szervezők szerint „a vegán élelmiszerek rendelkezésre állásának elősegítése a köz- és magánszektorbeli élelmiszerés italértékesítésben kevesebb szén-dioxid-kibocsátással, kisebb környezetszennyezéssel, kevesebb vízhasználattal jár, és az állatoknak kevesebb szenvedést okoz”.
(4)
Ami az arra vonatkozó jogi kötelezettség bevezetésére irányuló kezdeményezés célját illeti, hogy az élelmiszerek és italok kiskereskedelmi piacán működő gazdasági szereplők kínáljanak vegán termékeket, a Bizottság hatáskörrel rendelkezik arra, hogy az EUMSZ 114. cikke alapján jogi aktusra irányuló javaslatot terjesszen elő.
Továbbá, amennyiben a kezdeményezés esetlegesen a közös agrárpolitika keretében konkrét intézkedéseket érint vagy ír elő, a Bizottság hatáskörrel rendelkezik arra, hogy az EUMSZ 43. cikke alapján jogi aktusokra irányuló javaslatokat terjesszen elő.
(5)
A fenti okokból a kezdeményezés egyetlen része sem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot terjesszen elő.
(6)
Ez a következtetés nem érinti annak vizsgálatát, hogy a Bizottság fellépéséhez szükséges konkrét érdemi feltételek – beleértve az arányosság és a szubszidiaritás elvének való megfelelést, továbbá az alapvető jogokkal való összeegyez­ tethetőséget – ebben az esetben teljesülnének-e.
(1) HL L 130., 2019.5.17., 55. o.